PREDLOG NACIONALNOG AKCIONOG PLANA ZA PREVENCIJU I BORBU PROTIV VRŠNJAČKOG NASILJA

Podgorica, 2019. god

*Sadržaj ove publikacije je isključiva odgovornost autora i ni na koji način ne odražava stavove Evropske unije*

SADRŽAJ

[UVOD 3](#_Toc10542752)

[POJAM VRŠNJAČKOG NASILJA 4](#_Toc10542753)

[ANALIZA ZAKONODAVNOG OKVIRA I POLITIKA IZ OBLASTI VRŠNJAČKOG NASILJA 5](#_Toc10542754)

[Međunarodni pravni okvir 5](#_Toc10542755)

[Zakonodavni okvir u Crnoj Gori 7](#_Toc10542756)

[Institucionalni okvir u Crnoj Gori 11](#_Toc10542757)

[Savjet za prava djeteta 12](#_Toc10542758)

[Obrazovno – vaspitne ustanove 12](#_Toc10542759)

[Centar za socijalni rad 14](#_Toc10542760)

[Uprava policije i Tužilaštvo 15](#_Toc10542761)

[Zdravstvene ustanove 15](#_Toc10542762)

[Zaštitnik ljudskih prava i sloboda Crne Gore 15](#_Toc10542763)

[ANALIZA STANJA 16](#_Toc10542764)

[Istraživanje u osnovnim i srednjim školama 17](#_Toc10542765)

[Ključni nalazi - učestalost pojave vršnjačkog nasilja 17](#_Toc10542766)

[Ključni nalazi - najčešći vidovi vršnjačkog nasilja 17](#_Toc10542767)

[Ključni nalazi - mehanizmi podrške 18](#_Toc10542768)

[Ključni nalazi - odgovornost svih članova zajednice 18](#_Toc10542769)

[Dodatne konsultacije sa glavnim akterima 19](#_Toc10542770)

[PREDLOG AKCIONOG PLANA 20](#_Toc10542771)

[Ciljevi 20](#_Toc10542772)

[Specifični ciljevi 20](#_Toc10542773)

[Mjere, aktivnosti i odgovorne institucije 21](#_Toc10542774)

# UVOD

Ovaj dokument izrađen je u okviru projekta “Koalicija protiv vršnjačkog nasilja u crnogorskim školama” koji sprovode Udruženje Roditelji, NVO Juventas, Unija srednjoškolaca Crne Gore i Centar za podršku lokalnog i regionalnog razvoja (CeP), uz institucionalno partnerstvo sa Ministarstvom prosvjete i finansijsku podršku Delegacije Evropske unije u Crnoj Gori.

Razlog za izradu ovog dokumenta jeste potreba da se adresira problem vršnjačkog nasilja i daju predlozi za aktivnosti koje bi doprinijele tome da se djeci i mladima obezbijedi sigurno i podsticajno okruženje, u kome se njeguje atmosfera saradnje, uvažavanja i konstruktivne komunikacije u svim vaspitno-obrazovnim ustanovama u Crnoj Gori.

Kroz analizu stanja zaključeno je da je vršnjačko nasilje u školama i van njih problem sa kojim se udruženo moraju boriti država, obrazovne, institucije rada i socijalnog staranja, zdravlja, bezbjednosti, i roditelja.

Naime, stručnjaci se često u svom radu susrijeću sa djecom koja su zlostavljana u školi, odbačena od vršnjaka, koja su zadirkivana zbog svojih različitosti ili su fizički maltretirana. Ova djeca nerijetko, i u zreloj dobi, osjećaju posljedice zlostavljanja. Osjećaju se odbačeno, prestrašeno, nevidiljivo, posramljeno, ljutito ili imaju poteškoća u uspostavljanju bliskih odnosa. Ništa manje posljedice ne trpi i dijete koje se nasilno ponaša, koje uči da su batine i nanošenje povreda drugome način izražavanja ljutnje i zauzimanja za sebe, tako da i djeca koja vrše nasilje osjećaju posljedice ovakvog ponašanja.

Prepoznavanjem, zaustavljanjem i sprečavanjem nasilja pružamo djeci pomoć i podršku u prevladavanju posljedica nasilja, ohrabrujemo ih da prijavljuju svaki slučaj koji primijete u svojoj okolini, učimo ih vještinama komunikacije, šaljemo im jasnu poruku da nam je njihova doborobit važna i da živimo u društvu koje ne toleriše nijedan oblik nasilja.

Izradi ovog plana prethodilo je nekoliko važnih koraka, poput: formiranja Mreže za borbu protiv vršnjačkog nasilja u crnogorskim školama, organizovanja brojnih obuka na temu prevencije i brobe protiv vršnjačkog nasilja, izrada nekoliko važnih dokumenata koja se tiču analize stanja uključujući sprovođenje istraživanja u crnogorskim školama, među zaposlenima u organizacijama civilnog društva, roditeljima, mladima, predstavnicima lokalnih institucija.

Predlozi proistekli iz ovog cjelokupnog procesa uvršteni su u Akcioni plan, a takođe i dostavljeni Ministarstvu prosvjete.

Nadamo se da će informacije i ideje sadržane u ovom dokumentu pomoći predstavnicima obrazovnih i ostalih nadležnih institucija, organizacijama civilnog društva, roditeljima i samoj djeci i mladima da bolje razumiju problem vršnjačkog nasilja, i sprovode adekvatne mjere sa ciljem prevencije i rješavanja situacija u kojima se ono pojavilo.

*Tim projekta*

# POJAM VRŠNJAČKOG NASILJA

Pod nasiljem podrazumijevamo **namjerno i neopravdano nanošenje štete drugome**.

O nasilju kod djece govorimo kada jedno ili više djece uzastopno i namjerno uznemirava, napada ili povrjeđuje dijete koje se ne može odbraniti. Može imati oblik: prijetnji, tjelesnih povreda, ogovaranja, uzimanja ili uništavanja stvari... Može uključivati i neugodne komentare o djetetovoj porodici ili rodbini (npr. “Miloš nema tatu!”, “Mama ti je debela!”).

Prema najčešće navođenoj (Olweusovoj) definiciji, “*učenik je zlostavljan (bullied) ili viktimiziran kada je više puta ili trajno izložen negativnim postupcima od strane jednog ili više učenika”* (*Olweus,1993).* Uz to siledžijstvo *(bullying)* predstavlja takav oblik agresivnog ponašanja u koje su uključena sledeća tri elementa:

(a) Negativni postupci - postupci koje neko namjerno zadaje ili nastoji da to učini, kako bi drugom nanio povredu ili neku nelagodnost;

(b) Ponovljeno ili trajno izlaganje - da bi se neki postupak smatrao vršnjačkim nasiljem mora se ponavljati i imati trajniji karakter. Ovaj uslov u definiciji nasilja bitan je iz razloga da bi se iz nasilja u školama isključili beznačajni postupci usmjereni protiv učenika poput zadirkivanja, a koji su sastavni dio igre i relativno prijateljske naravi;

(c) Nesrazmjeran odnos moći - termin nasilje podrazumijeva postojanje nesrazmjernog, asimetričnog odnosa snaga između učenika. Drugim riječima, učenici su izloženi nasilju od kojeg se sa teškoćama brane i donekle su bespomoćni prema onima koji zlostavljaju. Taj neravnopravan odnos moći može se ogledati ili u fizičkoj snazi ili u verbalnim, socijalnim vještinama ili usljed brojčanog nesrazmjerja između nasilnika i žrtve.

Nasilje među djecom može biti *direktno* i *indirektno*. Direktno uključuje: ruganje, ponižavanje, vrijeđanje, kritikovanje, naređivanje i zahtijevanje podređenosti, udaranje, čupanje i sl. Indirektno nasilje je teže uočljivo, kao npr. namjerno isključivanje djeteta iz grupnih igara, ogovarnje djeteta itd...

Primarni kriterijum za klasifikovanje nasilja podrazumjeva način na koji se nasilni postupak izvodi tj. način nanošenja štete. Na osnovu ovog kriterijuma nasilje možemo podijeliti u dva glavna oblika *fizičko* i *verbalno*. *Fizičko* koje dovodi do stvarnog ili potencijalnog tjelesnog povrjeđivanja - podrazumijeva udaranje, guranje, štipanje, čupanje i sl. V*erbalno* nasilje, najčešće prati fizičko, a podrazumijeva vrijeđanje, širenje glasina, zadirkivanje, ismijavanje, ogovaranje.

U navedenim oblicima nasilja mogu se izdvojiti i četiri podvrste.

 ***Emocionalno/psihološko* nasilje** podrazumijeva verbalni i neverbalni napad, kao i namjerno isključivanje, izbjegavanje i zapostavljanje od vršnjačke grupe. Ovaj oblik nasilja dovodi do trenutnog ili trajnog ugrožavanja psihičkog i emocionalnog zdravlja i dostojanstva. Kao posljedice ove vrste nasilja mogu se javiti gubitak samopouzdanja, motivacije i volje, zdravstveni problemi uzrokovani stresom, često odsustvovanje iz škole usljed psihosomatskih manifestacija (bol u stomaku).

***Seksualno nasilje*** podrazumijeva ugrožavanje seksualnog indentiteta žrtve omalovažavanjem ili primoravanjem na neki vid seksualne komunikacije. Seksualno nasilje može se ostvariti različitim načinima (verbalno, postavljanjem neugodnih komentara, pitanja, fizički, direktnim kontaktom, izlaganjem žrtve pornografskom sadržaju, egzibicionizmu i voajerizmu).

***Elektronsko nasilje*** se odnosi na objavljivanje povrjeđujućih ili surovih tekstova ili slika koristeći internet ili druga digitalna sredstva komunikacije. (*Willard, 2004.)* Ovaj oblik nasilja u posljednje vrijeme postaje sve više zastupljen. Neke forme ovog nasilja mogu biti: elektoronske poruke koje sadrže vulgarnost i uvrede, prijeteće poruke, lažno predstavljanje, namjerno izostavljanje nekog iz on-line grupe, foruma, diskusionih lista. Ovaj oblik nasilja privlačan je i onima koji primjenjuju nasilje, zato što im pruža pogodnost koju drugi oblici nasilja nemaju, a to je anonimnost.

 ***Ekonomsko nasilje*** podrazumjeva krađu i iznuđivanje novca i drugih vlastitih predmeta žrtve.

Škola je okruženje u kojem djeca i mladi provode veliki dio svog vremena i u kojem se može očekivati pojava nasilja i nasilničkog ponašanja. Zato je njena uloga ključna u otkrivanju i procesuiranju svih oblika nasilja i zlostavljanja.

Najčešće se događa u školskim WC-ima, hodnicima, dvorištu i u ostalim prostorijama koje su van kontrole nastavnika i drugih odraslih osoba. Može se događati i u razredu, pred drugom djecom koja najčešće ne priskoče u pomoć žrtvi zbog nezainteresovanosti, straha ili nedostatka saosjećanja.

# ANALIZA ZAKONODAVNOG OKVIRA I POLITIKA IZ OBLASTI VRŠNJAČKOG NASILJA

## Međunarodni pravni okvir

Analiza zakonodavnog okvira i politika iz oblasti vršnjačkog nasilja pokazuje šta je trenutni pravni, institucionalni i okvir politika koje se odnose na vršnjačko nasilje, a na osnovu nje i detaljne analize stanja su, između ostalog, definisane preporuke za naredne korake koji treba da budu sprovedeni u cilju obezbjeđivanja kvalitetne prevencije i modela postupanja u slučajevima nasilja među vršnjacima.

Pravo na zaštitu od svih oblika nasilja predstavlja osnovno pravo svakog djeteta, a utvrđeno je Konvencijom o pravima deteta i nizom međunarodnih i regionalnih ugovora u oblasti zaštite ljudskih prava koje je Crna Gora ratifikovala. Konvencija je krunski dokument za sveobuhvatnu zaštitu prava djeteta kako na međunarodnom nivou, tako i u Crnoj Gori.

Članom 19. Konvencije propisano je da će države-potpisnice preduzeti sve odgovarajuće zakonske, upravne, društvene i obrazovne mjere da bi se dijete zaštitilo od svih oblika fizičkog, ili mentalnog nasilja, povrede ili zlostavljanja, zanemarivanja ili nemarnog postupka, zloupotrebe ili eksploatacije, uključujući i seksualno zlostavljanje dok je na brizi roditelja, zakonskih staratelja ili bilo koje druge osobe koja se brine o djetetu.

Takve zaštitne mjere treba da u odgovarajućoj mjeri uključuju i djelotvorne postupke na uspostavljanju društvenih programa da bi se pružila potrebna podrška djetetu i onima koji se brinu o djetetu, kao i drugih oblika sprečavanja i identifikacije, prijavljivanja, preporučivanja, istraživanja, liječenja i praćenja slučajeva zlostavljanja djece opisanih ranije i, kada je to potrebno, sudsko uključivanje.

Takođe, Članom 39. Konvencije propisano je da će države-potpisnice preduzeti sve odgovarajuće mjere da unaprijede fizički i psihološki oporavak djeteta koje je žrtva bilo kojeg oblika zanemarivanja, eksploatacije ili zlostavljanja, mučenja ili bilo kojeg drugog oblika okrutnog, nehumanog ili ponižavajućeg postupka ili kazne, ili oružanih sukoba. Takav oporavak i reintegracija treba da se dešava u okolini koja daje potporu zdravlju, samopoštovanju i dostojanstvu djeteta.

I **Svjetska zdravstvena organizacija** prepoznaje vršnjačko nasilje kao problem na kojem treba raditi. Tako je zajedno sa partnerskim organizacijama 2016. godine definisala Program pod nazivom **INSPIRE: Sedam strategija za okončanje nasilja nad djecom,** koji razrađuje i nudi konkretne strategije prevencije svih vrsta nasilja nad djecom pa i vršnjačkog i uključuje sljedeće korake:

* Implementacija i primjena zakona, promjena normi i vrijednosti;
* stvaranje bezbjednog okruženja:
* podrška roditeljima i njegovateljima;
* ekonomsko osnaživanje;
* odgovor sistema i usluge podrške;
* sticanje obrazovanja i životnih vještina. [[1]](#footnote-1)

Program razrađuje i nudi konkretne strategije prevencije i zaštite djece od nasilja. Paket „pomoći“ je usmjeren na ujedinjenje multisektorskih napora za podizanje svijesti o raznim nivoima nasilja koji variraju od zemlje do zemlje i na koje nijedno društvo nije imuno, ističući da se treba angažovati u cilju sprječavanja i na kraju liječenja posljedica nasilja.

Bitno je navesti da Svjetska zdravstvena organizacija ističe značaj preventivnih programa koji bi trebalo da se primenjuju u ranom uzrastu, kao i na potrebu da se konstantno razvijaju pristupi koji su se pokazali efikasnim.

Oni uključuju:

* univerzalne školske programe za sprečavanje nasilja, koji omogućavaju učenicima i školskom osoblju pravovremene informacije i primjenu nenasilnih mjera za rješavanje sporova, kako bi mladi ljudi promijenili način razmišljanja o nasilju;
* aktivniju ulogu roditelja i porodičnog pristupa, pružanjem podrške komunikaciji sa nastavnicima kod rješavanja problema, monitoringa i upravljanja;
* pristupe mladim prestupnicima i njihovim porodicama terapeutskim uslugama, bilo da je pomoć potrebna pojedincu, porodici ili školi;
* politiku sigurne životne sredine i strukturnih pristupa koji stvaraju promjene u životnom okruženju zajednice u cilju poboljšanja bezbjednosti i povećanja zaštite od faktora rizika među mladima;
* obrazovanje i zaštitu u ranom djetinjstvu, uz kvalitetnu podršku ugroženoj djeci i pomoć u izgradnji temelja za buduće učenje i zdrav razvoj.

Značajan međunarodni dokument koje se bavi nasiljem, pa i vršnjačkim je ***Strategija Savjeta Evrope o pravima djeteta 2016 - 2021. godine*** (raniji dokument Strategija 2012 -2015)[[2]](#footnote-2), koja je nastala kao rezultat konsultacija sa državama članicama, civilnim društvom, ombudsmanima za djecu, drugim međunarodnim organizacijama i djecom. Ovaj proces vodi Komitet eksperata za Strategiju Savjeta Evrope za prava djeteta.

Navedena Strategija u značajnom prepoznaje i pojavu nasilja među djecom i u školama i ističe da sprečavanje vršnjačkog nasilja počinje edukovanjem djece o štetnim posljedicama nasilja i njihovom djelovanju na druge. U skladu sa tim Savjet Evrope promoviše različite vrste građanskih obrazovnih programa za borbu protiv nasilja u školama. Svi programi zasnovani su na principima Povelje Savjeta Evrope o obrazovanju za demokratsko građanstvo i ljudska prava koju su usvojile 47 država članica Savjeta Evrope.

Direktorat za demokratsko građanstvo i učešće koje sprovodi ciljeve Savjeta Evrope u borbi protiv nasilničkog ponašanja, kreira razne vrste obrazovnih materijala koji su pretočeni u Priručnike koji se koriste kao uputstva u školama, za postupanje u slučaju pojave nasilja.

Savjet Evrope ističe potrebu za postojanjem preciznih evidencija, odnosno baze podataka, kao jedan od mehanizama kojim bi se doprinijelo kvalitetnijem praćenju pojave vršnjačkog nasilja i boljem protoku informacija i saradnje između stručnih lica i institucija, koja na kraju doprinosi adekvatnom odnosu države prema ovoj vrsti problema. Za Crnu Goru, kreiranje baze podataka, koju nema, bilo bi od značaja posebno jer bi se moglo pratiti koje škole imaju uspjeha odnosno neuspjeha u preveniranju i rješavanu slučajeva vršnjačkog nasilja, pa bi im se u skladu sa tim mogla obezbijediti adekvatna pomoć i podrška.

## Zakonodavni okvir u Crnoj Gori

Maloljetničko nasilje u Crnoj Gori, koje između ostalog obuhvata i vršnjačko nasilje, normativno pravno je uređeno u velikom broju propisa, u najvećem broju kroz opšte norme u vidu načela, principa odnosno konkretnih mjera i postupaka u slučaju pojave određenog vida nasilja.

Lista relevantnih propisa koji uređuju pitanje nasilja, pa time i *vršnjačkog nasilja* u Crnoj Gori obuhvata, ali nije limitiran na:

* Ustav Crne Gore[[3]](#footnote-3)
* Porodični zakon[[4]](#footnote-4) (“Služben list RCG“, 1/07 i „Službeni list CG“ broj 53/16),
* Opšti Zakon o obrazovanju i vaspitanju[[5]](#footnote-5) (“Službeni list RCG”, br. 64/02 i 31/05 i “Službeni list CG”, br. 49/07, 39/13, 44/13 i 47/17)
* Zakon o zdravstvenoj zaštiti ("Službeni list CG", br.3/2016, 39/2016, 2/2017 i 44/2018.),
* Zakon o zabrani diskriminacije[[6]](#footnote-6) (“Službeni list CG”, br. 46/10, 18/14 i 42/17)
* Zakon o zaštiti od nasilja u porodici [[7]](#footnote-7)(“Službeni list CG”, broj 46/10),
* Zakon o socijalnoj i dječijoj zaštiti [[8]](#footnote-8)(“Službeni list CG”, br. 27/13, 1/15, 56/16, 66/16, 1/17, 42/17 i 50/17),
* Zakon o postupanju sa maloljetnicima u krivičnom postupku[[9]](#footnote-9) (“Službeni list CG”, br. 64/11 i 1/18)
* Zakon o naknadi štete žrtvama krivičnog djela nasilja ("Sl. list CG", br. 35/2015) [[10]](#footnote-10)

Detaljna analiza ovih pravnih akata može se naći u dokumentu „Analiza zakonodavnog okvira i politika iz oblasti vršnjačkog nasilja“, oktobar 2018. god. U dijelu koji slijedi, nalaze se najvažniji djelovi koji definišu oblasti prava i odgovornosti i postupke.

***Ustav Crne Gore*[[11]](#footnote-11)** u dijelu koji govori o ekomonskim, socijalnim i kulturnim pravima i slobodama kao poseban dio ljudskih prava tretira “Prava djeteta”:

* Dijete uživa prava i slobode primjereno njegovom uzrastu i zrelosti.
* Djetetu se jamči posebna zaštita od psihičkog, fizičkog, ekonomskog i svakog drugog iskorišćavanja ili zloupotrebe.

***Porodični zakon*[[12]](#footnote-12)** *(“Služben list RCG“, 1/07 i „Službeni list CG“ broj 53/16),* propisuje da je država dužna da poštuje i unaprijeđuje prava djeteta i preduzima potrebne mjere za zaštitu djeteta od zanemarivanja, zlostavljanja, eksploatacije i diskriminacije. Svako ko sazna za povredu prava djeteta dužan je da obavijesti Centar za socijalni rad o povredi prava djeteta za koju sazna.

Takođe propisana je i obaveza za nadležne organe, ustanove, javne službe i pojedince da u ostvarivanju, unaprijeđivanju i zaštiti prava djeteta međusobno sarađuju, dok je neposredna i posredna diskriminacija djeteta ili grupe djece zabranjena.

***Opštim Zakonom o obrazovanju i vaspitanju*[[13]](#footnote-13)** *(“Službeni list RCG”, br. 64/02 i 31/05 i “Službeni list CG”, br. 49/07, 39/13, 44/13 i 47/17)* Članom 9a. propisano je da u ustanovi nije dozvoljeno: fizičko, psihičko i socijalno nasilje; zlostavljanje i zanemarivanje djece i učenika; fizičko kažnjavanje i vrijeđanje ličnosti, odnosno seksualna zloupotreba djece i učenika ili zaposlenih i svaki drugi oblik diskriminacije u smislu Zakona.

Član 97. u stavu 1 definiše prava učenika u kojem je jasno određeno da učenici imaju pravo na zaštitu od svih vrsta nasilja u školi, diskriminacije, zlostavljanja i zanemarivanja. Članom 98. istog Zakona propisane su dužnosti učenika gdje se navodi da treba da poštuje ličnost drugih učenika i njeguje drugarske i humane odnose. Stav 2 istog člana propisuje da se postupak utvrđivanja odgovornosti učenika i način nadoknade štete bliže uređuje statutom ustanove.

U kaznenim odredbama koji su prepoznati u ovom Zakonu, nema ni jedne odredbe koja se odnosi na kršenje Člana 97. Istim članom stav 2 predviđen je postupak samoevaluacije koja se radi anonimno anketiranjem učenika u svim razredima, osim učenika prvog ciklusa osnovne škole, najmanje jednom godišnje o obrazovnim programima, radu nastavnika i uslovima rada.

U postupku rješavanja konflikata među djecom, učenicima, roditeljima, usvojiocima ili starateljima (u daljem tekstu: roditelj) i zaposlenim u ustanovi mogu se angažovati posrednici, u skladu sa Zakonom o posredovanju.

***Zakonom o zdravstvenoj zaštiti*** ("Službeni list CG", br.3/2016, 39/2016, 2/2017 i 44/2018.), precizirano je da u slučaju prijave nasilja od strane djeteta, njegovih roditelja, Centra za socijalni rad, Uprave policije i nekog drugog subjekta, zdravstvene ustanove, odmah po dolasku djeteta koje je žrtva nasilja rade detaljan pregled i utvrđuju da li postoje eventualne tjelesne povrede, nakon čega su dužni da zbrinu tu osobu. Nakon sprovedenog postupka, obavještavaju se roditelji odnosno Centar za socijalni rad o počinjenom nasilju, nakon čega se određuje dalji tok postupanja sa žrtvom nasilja i upućuje ka drugim nadležnim organima i institucijama, radi njihove zaštite prava.

***Zakonom o zabrani diskriminacije*[[14]](#footnote-14)** *(“Službeni list CG”, br. 46/10, 18/14 i 42/17)* propisano je da se diskriminacijom smatra svako pravno ili faktičko pravljenje razlike ili nejednako postupanje, odnosno propuštanje postupanja prema jednom licu, odnosno grupi lica u odnosu na druga lica, kao i isključivanje, ograničavanje ili davanje prvenstva nekom licu u odnosu na druga lica, koje se zasniva na rasi, boji kože, nacionalnoj pripadnosti, društvenom ili etničkom porijeklu, vezi sa nekim manjinskim narodom ili manjinskom nacionalnom zajednicom, jeziku, vjeri ili uvjerenju, političkom ili drugom mišljenju, polu, promjeni pola, rodnom identitetu, seksualnoj orijentaciji i/ili interseksualnim karakteristikama, zdravstvenom stanju, invaliditetu, starosnoj dobi, imovinskom stanju, bračnom ili porodičnom stanju, pripadnosti grupi ili pretpostavci o pripadnosti grupi, političkoj partiji ili drugoj organizaciji, kao i drugim ličnim svojstvima.

Uznemiravanje nekog lica ili grupe lica po nekom od prethodno navedenih osnova je svako neželjeno ponašanje, uključujući i uznemiravanje putem audio i video nadzora, mobilnih uređaja, društvenih mreža i interneta, koje ima za cilj ili čija je posljedica povreda ličnog dostojanstva, izazivanje straha, osjećaja poniženosti ili uvrijeđenosti ili stvaranje neprijateljskog, ponižavajućeg ili uvrjedljivog okruženja i smatra se diskriminacijom.

Diskriminacijom se smatra i svako neželjeno, verbalno, neverbalno ili fizičko ponašanje seksualne prirode, kojim se želi povrijediti dostojanstvo nekog lica ili grupe lica, odnosno kojim se postiže takav učinak, a naročito kada takvo ponašanje izaziva strah ili stvara neprijateljsko, ponižavajuće, zastrašujuće, degradirajuće ili uvrjedljivo okruženje.

U slučaju pojave neke od navedenih vrsta diskriminacije, između ostalog, i kao oblik vršnjačkog nasilja može se podnijeti pritužba zaštitniku/ci ljudskih prava i sloboda Crne Gore, koji postupaju u skladu sa Zakonom o zaštitniku ljudskih prava i sloboda.

Takođe, kao zaštita prava koja su ugrožena određenim vidom diskriminacije postoji mogućnost podizanja tužbe pred sudom u skladu sa zakonom. Ova vrsta postupka se vodi po hitnom postupku.

***Zakonom o zaštiti od nasilja u porodici* [[15]](#footnote-15)***(“Službeni list CG”, broj 46/10),* propisano je da žrtva nasilja ima pravo na psihosocijalnu i pravnu pomoć i socijalnu i medicinsku zaštitu, u skladu sa zakonom, a da se zaštita žrtve nasilja obezbjeđuje i izricanjem zaštitnih mjera.

Takođe, propisano je da su policija, organ za prekršaje, Državno tužilaštvo, Centar za socijalni rad ili druga ustanova socijalne i dječje zaštite, zdravstvena ustanova, kao i drugi organ i ustanova koji se bave zaštitom, dužni da u okviru svojih ovlašćenja pruže potpunu i koordiniranu zaštitu koja je neophodna za zaštitu žrtve nasilja u zavisnosti od stepena njene ugroženosti.

Organi i ustanove dužni su da u skladu sa zakonom daju prioritet rješavanju slučajeva nasilja i obezbijede međusobno obavještavanje i pomoć radi sprječavanja i otkrivanja nasilja, otklanjanja uzroka i pružanja pomoći žrtvi u uspostavljanju uslova za bezbjedan život.

Državni organ, drugi organ, zdravstvena, obrazovna i druga ustanova dužni su da prijave policiji učinjeno nasilje za koje saznaju u vršenju poslova iz svoje nadležnosti, odnosno djelatnosti.

Prijavu o učinjenom nasilju dužno je da policiji podnese odgovorno lice u organu ili ustanovi, kao i zdravstveni i socijalni radnik, nastavnik, vaspitač i drugo lice koje sazna za učinjeno nasilje u vršenju svojih poslova.

Zakonom o zaštiti od nasilja u porodici propisana je i prekršajna odgovornost drugog lica. Članom 39. je propisano da će se novčanom kaznom od dvostrukog do desetostrukog iznosa minimalne zarade u Crnoj Gori kazniti za prekršaj odgovorno lice u državnom organu, drugom organu, zdravstvenoj, obrazovnoj i drugoj ustanovi, zdravstveni i socijalni radnik, nastavnik, vaspitač i drugo lice ako ne prijavi policiji učinjeno nasilje za koje sazna u vršenju svojih poslova.

Organ za prekršaje i policija dužni su da obavijeste Centar za socijalni rad o prijavljenom nasilju.

U Zakonu piše da će nakon saznanja za nasilje, policija bez odlaganja preduzeti radnje i mjere u cilju zaštite žrtve, u skladu sa zakonima kojima se uređuje rad i ovlašćenja policije, prekršajni postupak, krivični postupak i zaštita svjedoka.

Centar za socijalni rad, odnosno druga ustanova socijalne i dječje zaštite, zdravstvena ustanova, kao i drugi organ i ustanova koji se bave zaštitom dužni su da, bez odlaganja, pruže zaštitu i pomoć žrtvi nasilja u skladu sa svojim nadležnostima.

Organi i ustanove prethodno pomenute dužni su da vode brigu o svim potrebama žrtve nasilja i omoguće joj pristup svim oblicima pomoći i zaštite.

***Zakonom o socijalnoj i dječijoj zaštiti* [[16]](#footnote-16)***(“Službeni list CG”, br. 27/13, 1/15, 56/16, 66/16, 1/17, 42/17 i 50/17),* kao jedan od utvrđenih principa propisana je zabrana diskriminacije, a u ostvarivanju ciljeva socijalne i dječije zaštite predviđena je zaštita koja uključuju prevenciju, pomoć u zadovoljavanju osnovnih životnih potreba i podršku.

***Zakon o postupanju sa maloljetnicima u krivičnom postupku*[[17]](#footnote-17)***(“Službeni list CG”, br. 64/11 i 1/18)* uređuje pitanja postupanja prema maloljetniku kao učiniocu krivičnih djela, i djetetu i maloljetniku kao učesnicima u postupku, odnosno na sveobuhvatan način su uređena pitanja alternativnih mjera, krivične sankcije, maloljetnički zatvor, mjere bezbjednosti, organi nadležni za vođenje postupka prema maloljetnicima učiniocima krivičnih djela i druga pitanja od značaja za postupanje prema maloljetnicima u krivičnom postupku.

Na pitanja koja nijesu uređena ovim Zakonom utvrđena je shodna primjena Krivičnog zakonika, Zakonika o krivičnom postupku i zakona kojim se uređuje izvršenje kazni zatvora, novčane kazne i mjera bezbjednosti.

*Zakonom o postupanju sa maloljetnicima u krivičnom postupku*predviđen je posebno postupak posredovanja. Tako da državni tužilac za maloljetnike rješenjem upućuje maloljetnika i oštećenog na postupak posredovanja kada nađe da ima uslova za primjenu vaspitnog naloga, poravnanje sa oštećenim, kako bi se izvinjenjem, radom, naknadom štete ili na drugi način otklonile štetne posljedice krivičnog djela.

Državni tužilac za maloljetnike povjerava vođenje postupka posredovanja posebno obučenom licu koje je završilo obuku za posredovanje između maloljetnika i oštećenog (posredniku).

Maloljetnik i oštećeni sporazumno određuju posrednika, a ukoliko se ne mogu sporazumjeti posrednika će odrediti državni tužilac za maloljetnike sa spiska posrednika.

Rješenjem o primjeni vaspitnog naloga određuje se predmet poravnanja, odnosno obaveza maloljetnika, vrijeme trajanja vaspitnog naloga ili potvrđuje da je maloljetnik obavezu već izvršio i upozorava maloljetnika da u tom vremenu vaspitni nalog može biti zamijenjen drugim vaspitnim nalogom ili ukinut.

Predmet poravnanja može biti obaveza maloljetnika da se izvini oštećenom ili da radom ili na drugi pogodan način nadoknadi štetu oštećenom.

Ukoliko je predmet poravnanja izvinjenje oštećenom, državni tužilac za maloljetnike će, vodeći računa o dostojanstvu maloljetnika i oštećenog, sprovesti postupak izvinjenja maloljetnika oštećenom, tako što će maloljetnik svojim riječima, na prikladan način, izraziti žaljenje i kajanje zbog krivičnog djela, a oštećeni svojom usmenom izjavom prihvatiti izvinjenje maloljetnika, o čemu se sastavlja zapisnik koji potpisuju oštećeni, maloljetnik, njegov zakonski zastupnik, posrednik i državni tužilac za maloljetnike.

U ovom dijelu treba pomenuti i ***Zakon o naknadi štete žrtvama krivičnog djela nasilja*** *("Sl. list CG", br. 35/2015)* [[18]](#footnote-18)u kom slučaju je propisan postupak i način ostvarenja na naknadu štete lica koja su pretrpjela neki od oblika nasilja.

U dijelu strateškog okvira, važno je istaći ***Strategiju za prevenciju i zaštitu djece od nasilja sa akcionim planom 2017-2021***[[19]](#footnote-19) koja predstavljaintenziviranje rada na zaštiti i drugim vidovima pomoći djeci koja su bila izložena nasilju ili seksualnom zlostavljanju. Opšti cilj Strategije je da se kroz jačanje nacionalnog mehanizma do 2021. godine, omogući za svu djecu u Crnoj Gori unaprijeđenu zaštitu od svih oblika nasilja.

## Institucionalni okvir u Crnoj Gori

Institucionalni okvir za zaštiti od vršnjačkog nasilja, i samu prevenciju, obuhvata nekoliko glavnih institucija, prepoznatih u samom pravnom okviru, a to su:

1. Savjet za prava djeteta
2. Obrazovne ustanove – škole
3. Centar za socijalni rad
4. Uprava policije i Tužilaštvo
5. Zdravstvene ustanove
6. Zaštitnik ljudskih prava i sloboda Crne Gore

Detalji vezani za njihove nadležnosti mogu se naći u dokumentu „Analiza zakonodavnog okvira i politika iz oblasti vršnjačkog nasilja“, oktobar 2018.god, a najvažniji segmentu pomenuti su u takstu koji slijedi.

### Savjet za prava djeteta

Savjet za prava djeteta je obrazovalo Ministarstvo rada i socijalnog staranja, a čine ga predstavnici/e nadležnih državnih organa, Kancelarije za borbu protiv trgovine ljudima, predstavnici tri NVO i jedan djece.

Zadaci Savjeta su da:

* prati izvršavanje obaveza Crne Gore koje proizilaze iz Konvencije o pravima djeteta i drugih međunarodnih dokumenata koji se odnose na zaštitu prava djeteta;
* štiti i unaprjeđuje prava djeteta u oblasti socijalne i dječije zaštite, zdravstvene zaštite, vaspitanja i obrazovanja i drugim oblastima od značaja za zaštitu prava interesa djeteta;
* prati primjenu propisa koji se odnose na zaštitu prava djeteta;
* inicira donošenje propisa za unaprjeđenje i zaštitu prava djeteta;
* unaprjeđuje saradnju sa lokalnom samoupravom u procesu implementacije i zaštite prava djeteta;
* unapređuje saradnju sa NVO u procesu implementacije i zaštite prava djeteta.

### Obrazovno – vaspitne ustanove

Vaspitno obrazovne ustanove su mjesta gdje djeca provode najveći dio dana, a pod direktnom su kontrolom i koordinacijom institucija.

U slučaju vršnjačkog nasilja, sa učenicima koji su počinioci ili žrtve vršnjačkog nasilja postupaju psiholozi i pedagozi čija uloga je djelovanje na ličnost i ponašanje učenika na način da se ta vrsta nasilja ne ponovi, odnosno u startu preventivno djeluje.

Zavod za školstvo u okviru dokumenta “*Standardi kompetencija za nastavnike i direktora[[20]](#footnote-20)”* prepoznaje značajnu ulogu pedagoga i psihologa u vaspitno - obrazovnnim ustanovama obzirom na dinamične promjene koje se dešavaju u svim sferama života i koje dovode do promjena i u samoj školi.

Prema *Standardima* od pedagoga se očekuje da kroz kontinuirano profesionalno usavršavanje i odgovornu participaciju u cjelokupnom djelovanju vaspitno-obrazovne ustanove doprinosi njenom kvalitetnijem radu i istovremeno sopstvenom razvoju. Posao pedagoga obuhvata najšira područja rada – od planiranja i programiranja do vrjednovanja rezultata uz saradnju sa svim akterima u tom procesu. Navodi se da profesionalne kompetencije pedagoga podrazumijevaju njegovu stručnu osposobljenost i sposobnost djelotvornog povezivanja pedagoške teorije i prakse.

Psiholog u predškolskoj ustanovi (PU) i školi pomaže djeci/učenicima da se razvijaju i ostvaruju postignuća u skladu sa svojim potencijalima. U tome se prepoznaje širok spektar usluga, na liniji obrazovanje–mentalno zdravlje, koje psiholog može da pruži djeci/učenicima, njihovim porodicama, školi i sistemu obrazovanja. Zajedno sa osobljem škole/PU, sa roditeljima, stručnjacima za mentalno zdravlje i socijalnu zaštitu, psiholog doprinosi izgradnji i održivosti sigurnog i bezbjednog ambijenta za sveobuhvatan fizički i psihički razvoj svakog djeteta i mlade osobe. U tome se posebno naglašava snažna povezanost PU/škole i porodice.

U saradnji Ministarstva prosvjete i Kancelarije UNICEF-a u Crnoj Gori u dijelu osnovnih škola je realizovan projekat *“Škola bez nasilja*”. Rezultat projekta su Brošura za roditelje, Uputstvo za postupanje u školama i Priručnik kako spriječiti nasilje u školama, koji imaju za cilj prevenciju i smjernice za postupanje u slučaju pojave vršnjačkog nasilja. Navedeni dokumenti su imali za cilj propisivanje konkretnih zaduženja i postupanja, nastavnika i drugih stručnih timova u školi, kao i preporuke za postupanje roditelja.

**Glavne smjernice koje su proizašle iz Uputstva[[21]](#footnote-21) za postupanje u školama sa ciljem suzbijanja i pravovremenog prepoznavanja vršnjačkog nasilja:**

* osnovati tim koji će pratiti proces prevencije nasilja i izabrati koordinatora (po pravilu član stručne službe);
* sprovesti upitnik (slučajni uzorak učenika i sl.);
* sprovesti obuke nastavnika/nastavnica za rad sa učenicima/učenicama o vrijednostima i pravilima i za sprovođenje restitucije;
* na početku svake školske godine kroz radionice koncipirati pravila za sva odjeljenja i sve razrede - čas odjeljenskog starješine, a iz njih formulisati pravila škole (pozitivna forma);
* postaviti pravila na vidljiva mjesta u učionici i holu škole;
* sprovesti roditeljski sastanak (odjeljenske starješine i roditelji – sva odjeljenja);
* primjenjivati i evidentirati restituciju;
* vršnjačka podrška i „kutija povjerenja“;
* organizovati redovne sastanke za praćenje svih pojava nasilja u školi;

Na osnovu datih smjernica predviđeno je da:

* školski Tim za zaštitu djece od nasilja čine: uprava škole (direktor/ica), stručni saradnici i nastavnik/ca koji je u neposrednom kontaktu sa djetetom. Uloga Tima je da zaposlenima olakša proceduru pomoći djeci kada se posumnja da su izložena nekoj vrsti nasilja. Ostvaruje komunikaciju škole sa centrima za socijalni rad i ostalim pojedincima ili službama koje se bave zaštitom djece od nasilja. Brine o organizovanju i sprovođenju mjera plana zaštite, a u vezi su sa školom;
* se pravila na nivou odjeljenja, razreda i škole uspostavljaju i postavljaju na upadljivim mjestima i organizuju sastanci na kojima se roditelji upoznaju sa pravilima i vrijednostima, načinu reagovanja kada se nasilje dogodi. Nakon formulisanja pravila škole, školski Tim za zaštitu djece od nasilja i uprava škole dogovaraju se o uvođenju i primjeni disciplinovanja i restitucije (nadoknade štete) koje se koriste prije vaspitnih mjera;

Takođe, predviđeno je sprovođenje edukacija sa ciljem da zaposleni u školi (nastavno i vannastavno osoblje) dobiju prave informacije o tome kako da postupaju kada sumnjaju da je dijete žrtva nasilja, a poseban akcenat je stavljen na institute “restitucije” kao metode koja je orijentisana prema mogućnostima ispravljanja, a ne kažnjavanja (nadoknada učinjene štete ili napravljene greške).

### Centar za socijalni rad Centar za socijalni rad i staranje, kao bitna javna ustanova u sistemu zaštite prava i interesa djeteta, između ostalog, bavi se pružanjem podrške žrtvama vršnjačkog nasilja, koje se ogleda u savjetodavnom radu sa žrtvama vršnjačkog nasilja, kao i sprovođenjem odgovarajućih zaštitnih mjera u konkretnim slučajevima.

U Pravilniku o bitnim uslovima za pružanje i korišćenje, normativima i minimalnim standardima savjetodavno-terapijskih i socijalno-edukativnih usluga (*Službeni list CG“, br. 27/13 i 1/15)[[22]](#footnote-22)* kao korisnici savjetodavno-terapijskih i socijalno-edukativnih usluga su navedeni dijete koje je u sukobu sa zakonom kao i dijete koje je žrtva zlostavljanja, zanemarivanja, nasilja u porodici i eksploatacije ili kod kojeg postoji opasnost da će postati žrtva.

U toku svog postupanja centri treba da primjenjuju *Protokol o postupanju, prevenciji i zaštiti od nasilja*. Kako je navedeno na sajtu Centra za socijalni rad Podgorica u svom radu postupaju prema dvijema grupama maloljetnih lica:

1. školski uzrast – osnovna škola, tj. krivično neodgovorna lica do 14 godina starosti;

2. maloljetnici preko 14 godina starosti, koji pohađaju srednju školu;

Najčešći oblik nasilničkog ponašanja, u kom slučaju se uključuje i Centar za socijalni rad, po prijavi škole, roditelja ili drugog maloljetnog/punoljetnog lica jeste *bulling* (prepoznat kao udaranje, guranje, rušenje i sl.). Kada takvo ponašanje poprimi kontinuitet na individualnom ili grupnom planu, preduzimaju se i različite zaštitne mjere (prijavljivanje, proslijeđivanje, istraga, pisani nalazi, obraćanje sudu i td.) u skladu sa Zakonom o postupanju sa maloljetnicima u krivičnom postupku.

Škola obavještava Centar za socijalni rad i preuzima rad sa maloljetnikom koji je počinilac ili žrtva vršnjačkog nasilja u momentu kada određeno nasilje dobije kontinuitet i pređe granice i mogućnosti kontrole od strane stručnih lica u osnovnim i srednjim školama.

U svom radu Centar prvo ispituje situaciju i utvrđuje koji su uzroci doveli do određenog kontinuiranog vršnjačkog nasilja, nakon čega se sprovodi obrada maloljetnikove ličnosti od strane tima koji sačinjavaju (socijalni radnik, psiholog, pedagog i pravnik), a zatim se utvrđuje program i plan rada sa maloljetnikom.

U slučaju da je zahtjev upućen od strane Uprave policije ili tužilaštva upućuje se izvještaj sudu i uzima se učešće u sudskom postupku praćenjem izvršenja vaspitnih naloga i mjera.

Kao najbitniji segment rada sa maloljetnicima učiniocima vršnjačkog nasilja je savjetodavni rad koji sprovodi Centar, ukoliko postoji volja kod maloljetnika koji je učesnik vršnjačkog nasilja.

Na zvaničnoj internet stranici JU Centri za socijalni rad dostupan je odgovor na pitanje kako i na koji način Centar za socijalni rad postupa kod vršnjačkog nasilja.

*“Centar za socijalni rad pruža podršku žrtvama vršnjačkog nasilja, savjetodavni rad izvršiocima nasilja i njihovim roditeljima, nadzor njihovog ponašanja i ostale zaštitne mjere.*

*Stručni radnici Službe za djecu i mlade, preispituju situaciju, utvrđuju osobine ličnosti djeteta, u kojim situacijama je sklono dijete da se neadekvatno ponaša, šta je dovelo do incidenta i takvog ponašanja.*

*Nakon obrade djetetove ličnosti i razgovora sa roditeljima, po potrebi utvrđuje Plan i program zaštite i rada, u zavisnosti da li je djete žrtva ili počinilac, a sve u cilju poboljšanja njegovog ponašanja i bolje adaptacije u školi.*

*Stručni radnici fokusiraju pažnju na unaprijeđenje prosocijalnog načina razmišljanja, uspostavljanja odgovarajućeg nivoa kontrole impulsa, razvoja osjećaja odgovornosti i prihvatanja posljedica za sopstveno ponašanje. Pomažu u razvijanju vještina kominiciranja za nenasilno rješavanje konflikata i unaprijeđenje odnosa sa vršnjacima i porodicom.*

*Insistira se na redovnim dolascima na savjetodavni rad. Važno je osnaživati roditelje, ali i vršiti nadzor roditeljskog prava kada za tim postoji potreba*.”[[23]](#footnote-23)

### Uprava policije i Tužilaštvo

Postupanje policije i službenika tužilaštva u slučaju pojave nasilja nad djecom, uređeno je Zakonom o postupanju sa maloljetnicima u krivičnom postupku i Krivičnim zakonom. Ovim propisima je detaljno razrađen postupak, kazne i mjere koje se preduzimaju prema maloljetnim i punoljetnim licima koji su počinioci nasilja i utvrđuju organi nadležni za postupanje u navedenim slučajevima.

### Zdravstvene ustanoveUloga zdravstvenog sektora u domenu implementacije Strategije za prevenciju i zaštitu djece od nasilja je od izuzetnog značaja. Ministarstvo zdravlja je izradilo poseban Protokol za postupanje zdravstvenih radnika u prevenciji i zaštiti djece od nasiljakako bi pomoglo zdravstvenim radnicima da unaprijede svoj rad u oblasti identifikacije slučajeva zlostavljanja, zanemarivanja i nasilja, prijavljivanja i daljeg upućivanja nadležnim službama.

Svrha Protokola:

* da pruži smjernice i osnaži rad zdravstvenih radnika i zdravstvenih saradnika na prevenciji i tretmanu djece izložene nasilju, zlostavljanju, zanemarivanju i eksploataciji;
* da pruži smjernice o postupanju zdravstvenih radnika i zdravstvenih saradnika u slučajevima sumnje na zlostavljanje i zanemarivanje djece;
* da definiše primjenu specifičnih postupaka i mjera, koje zdravstveni radnici i zdravstveni saradnici treba da sprovode u svim ustanovama i privatnim praksama u okviru sistema zdravstvene zaštite.

Protokol predviđa da je svaka zdravstvena ustanova dužna da vodi Knjigu evidencije o sumnji na zlostavljanje i zanemarivanje unutar ustanove kao i da popuni obrazac za evidentiranje sumnje na zlostavljanje i zanemarivanje.

### Zaštitnik ljudskih prava i sloboda Crne Gore

Zaštitnik je nezavisna i samostalna institucija, osnovana 2003. godine, čiji rad i postupanje su uređeni Zakonom o zaštitniku/ci ljudskih prava i sloboda Crne Gore. Zaštitnik u okviru poslova utvrđenih zakonom, između ostalog, obavlja poslove koji se odnose na zaštitu i promociju prava djeteta.

Zaštitnik smatra da je obaveza škole da preduzima sve radnje i mjere i traži pomoć drugih stručnjaka (kada god je potrebno) kako bi obezbijedila sigurno okruženje za svako dijete. Na taj način bi pomogla djetetu koje pokazuje probleme u ponašanju ili je žrtva nasilja kao i roditeljima, ili ih uputila na stručne službe (u okviru socijalne i dječije zaštite), a sve u cilju ostvarivanja najboljeg interesa djeteta. Osim toga, veoma prisutan oblik nasilja jeste verbalno nasilje među djecom kojim se gotovo niko ne bavi, a ostavlja jednake, ako ne i teže, posljedice od fizičkog nasilja među vršnjacima.

Zaštitnik podsjeća da škole nisu samo obrazovne ustanove, te ne smiju zanemarivati veoma važnu vaspitnu funkciju koju imaju, ali i da škole nisu jedino mjesto na kom treba sprovoditi prevenciju i ranu intervenciju kada je nasilje u pitanju. Ovaj problem zahtijeva adekvatnu i udruženu reakciju prosvjetnih radnika i stručnih saradnika škole, sa jedne i roditelja sa druge strane, kao i uključivanje organa starateljstva, zdravstvenih ustanova, policije i organa pravosuđa, u cilju što uspješnije prevencije vršnjačkog nasilja.

# ANALIZA STANJA

U sklopu analize stanja sprovedeno je istraživanje u osnovnim i srednjim školama u Crnoj Gori (kojim su obuhvaćeni učenici, roditelji i nastavno osoblje) koje je bilo fokusirano na ispitivanje različitih dimenzija vršnjačkog nasilja u crnogorskim školama.

Takođe, proces je obuhvatio i dodatne konsultacije, koje su sprovedene putem online upitnika i organizovanjem fokus grupa. Ovaj dio je obuhvatio predstavnike/ce organizacija civilnog društva, zaposlene u obrazovnim ustanovama, članove i članice Savjetodavnog odbora samog projekta, i mlade.

Na lokalnom nivou, organizovani su sastanci i prikupljeni predozi predstavnika/ca lokalnih timova u Baru, Beranama i Podgorici, formiranih kroz ovaj projekat, a koje čine predstavnici škola (uprave ili psihološko pedagoške službe), savjeta roditelja, đačkih parlamenata, centara za socijalni rad, centara bezbjednosti, domova zdravlja.

## Istraživanje u osnovnim i srednjim školama

Ovo istraživanje je sprovedeno u osnovnim i srednjim školama u Crnoj Gori, i njime su obuhvaćeni učenici/e, roditelji i nastavno osoblje. Istraživanje je bilo fokusirano na ispitivanje različitih dimenzija vršnjačkog nasilja u crnogorskim školama.

Cilj istraživanja je bio da pruži uvid u percepciju, mišljenje i stavove učenika, njihovih roditelja i nastavnog osoblja o pojavi vršnjačkog nasilja, njegovim uzrocima i oblicima u kojima se javlja, kao i izvorima podrške i mehanizmima zaštite u kontekstu vršnjačkog nasilja. Istraživanje je sprovedeno u ukupno 20 opština, u periodu od 1.oktobra do 15.novembra, 2018. godine. Istraživanjem je obuhvaćeno 75 osnovnih i 41 srednja škola u Crnoj Gori.

Istraživanje među učenicima obuhvata reprezentativan uzorak učenika VI, VII i VIII razreda osnovnih škola i učenika I, II i III razreda srednjih škola u Crnoj Gori. Za potrebe istraživanja konstruisan je poseban upitnik koji ispituje iskustva i stavove učenika/ca prema pojavi i zastupljenosti vršnjačkog nasilja, kao i načina borbe i prevencije ove pojave. Kreniranje upitnika je zasnovano na adaptaciji Olveusovog upitnika o školskom nasilju, uz dodavanje ajtema u skladu sa ciljevima istraživanja.

### Ključni nalazi - učestalost pojave vršnjačkog nasilja

Na osnovu podataka dobijenih na reprezentativnom uzorku učenika/ca VI, VII i VIII razreda, njih 93.6% se osjeća sigurno u školskom okruženju. Među učenicima/cama I, II i III razreda srednjih škola, njih 89.9% navodi da se osjeća sigurno.

**Skoro svaki četvrti učenik/ca,** kako osnovnih tako i srednjih škola, naveo je da je u prošloj školskoj godini doživio **neki oblik vršnjačkog nasilja**.

### Ključni nalazi - najčešći vidovi vršnjačkog nasilja

Najčešći oblik vršnjačkog nasilja među učenicima/cama osnovnih škola se odnosi na **verbalno nasilje.** Jedna trećina učenika/ca je navelo je da se desilo da ga/ju je vršnjak nazvao/la ružnim, pogrdnim imenom(33.9%), vrijeđao/la ga/nju (33.1%), povrijedio/la ga/nju tako što je širio/la netačne priče o njemu/njoj (32.2%), bez odobrenja uzimao/la njegov/njen školski pribor i druge stvari (38.9%). **Svaki peti učenik/ca (20.7%) navodi da mu/joj se desilo fizičko nasilje od strane vršnjaka.**

Učestalost **verbalno nasilja** je nešto izraženija među **učenicima srednjih škola**, pa tako 40.2% učenika/ca navodi da mu/joj se desilo da ga je vršnjak nazvao ružnim, pogrdnim nadimcima; 38.7% da je bilo povrijeđeno jer je vršnjak širio netačne priče o njemu/njoj; 32.9% je doživjelo vrijeđanje; a 40.2% navodi da mu/joj je vršnjak bez odobrenja uzimao/la školski pribor i druge stvari. Fizičko nasilje je doživjelo 18.8% učenika srednjih škola.

Među učenicima osnovnih škola, 10.8% navodi da desilo da se osjeća povrijeđeno, uplašeno ili postiđeno zbog sadržaja koji je njegov/njen vršnjak podijelio na društvenim mrežama. Gotovo svaki peti učenik/ca srednje škole (18.6%) navodi da je doživjelo ovakvu neprijatnost.

### Ključni nalazi - mehanizmi podrške

Objašnjavajući kako reaguju ukoliko primjete da se nasilje dešava, učenici osnovnih i srednjih škola među najčešćim odgovorima navode da se **udaljavaju od mjesta događaja** (28.0% osnovaca i 27.2% srednjoškolaca) i da ne žele da se miješaju u tuđe stvari (26.3% osnovaca i 29.9% srednjoškolaca). 38.7% osnovaca **se obraća nastavnom osoblju** za pomoć, ukoliko se desi da posmatra nasilje nad nekim učenikom u školi. Među učenicima/cama srednjih škola, 21.9% navodi da se za pomoć obraća nastavniku/ci.

U 2018./2019. školskoj godini, 42.1% **nastavnog osoblja** osnovnih škola navelo je da mu/joj se desilo da se učenik/ca požalio/la da je žrtva vršnjačkog nasilja. 26.8% nastavnika/ca srednjih škola navodi isto, dok 20.4% roditelja navodi da se desilo mu/joj se dijete požali da je žrtva vršnjačkog nasilja.

U slučaju vršnjačkog nasilja u vezi sa svojim djetetom, roditelji anketiranih učenika se najčešće za pomoć obraćaju **upravi škole** (31.0%) i nastavnom osoblju (29.7%). Svaki peti roditelj (22.0%) navodi da ne traži pomoć u slučaju vršnjačkog nasilja.

### Ključni nalazi - odgovornost svih članova zajednice

Ocjenjujući kvalitet odnosa i komunikacije sa roditeljima učenika, svaki četvrti nastavnik/ca (26.4%) navodi da je **djelimično zadovoljan/a ili nije zadovoljan/a** odnosom sa roditeljima kada je riječ o vršnjačkom nasilju. 17.6% nastavnika/ca osnovnih škola i 22.0% roditelja navodi isto.

Jedna trećina nastavnog osoblja naglašava neophodnost **poboljšanja saradnje sa roditeljima**, kao i njihovo uključivanje u programe za borbu i prevenciju vršnjačkog nasilja.

Među najčešćim preprekama i teškoćama sa kojima se suočavaju prilikom rješavanja problema vršnjačkog nasilja, roditelji navode generalnu nezainteresovanost cjelokupnog sistem za ovaj problem (27.2%) i lošu saradljivost drugih roditelja (26.6%). Kada je u pitanju povjerenje u različite nivou zaštite, roditelji najmanje vjeruju drugim roditeljima (39.3% ima povjerenje). 12.0% roditelja navodi da uopšte nema povjerenje u centre za socijalni rad, kada je riječ o mehanizmima rješavanja problema vršnjačkog nasilja.

Da je **efikasnost centara za socijalni rad** veoma ili uglavnom niska, kada je riječ o mehanizmima rješavanja problema vršnjačkog nasilja, ocjenjuje 33.0% nastavnika/ca osnovnih škola i 38.2% nastavnika/ca srednjih škola. Niske ocjene nastavno osoblje daje i roditeljima, posebno kada je riječ o pojavi vršnjačkog nasilja u srednjim školama (8.6% nastavnika/ca u osnovnim školama i 21.1%nastavnika/ca u srednjim školama).

U edukativno-savjetodavnom radu povodom vršnjačkog nasilja nije učestvovalo 91.1% roditelja, dok spremnost za uzimanjem učešća u takvoj obuci izražava svega 36.7% roditelja.

Detalji rezultata istraživanja mogu se naći u 3 dokumenta pripremljena ovim povodom:

* Nastavno osoblje - Iskustva i percepcije prema mehanizmima prevencije i borbe protiv vršnjačkog nasilja u crnogorskim školama;
* Roditeljski stavovi prema pojavi vršnjačkog nasilja u crnogorskim školama;
* Vršnjačko nasilje u crnogorskim školama (stavovi učenika/ca).

## Dodatne konsultacije sa glavnim akterima

Kao što je gore već navedeno, proces analize stanja je obuhvatio i dodatne konsultacije, koje su sprovedene putem online upitnika i organizovanjem fokus grupa.

Ovaj dio je obuhvatio predstavnike/ce organizacija civilnog društva, zaposlene u obrazovnim ustanovama, članove i članice Savjetovadnog odbora samog projekta, i mlade.

Online upitnik popunilo je 70 ispitanika/ca, dok su fokus grupe organizovane sa 5 predstavnika/ca Savjeta (Ministarstvo prosvjete, UNICEF, Ispitnog centra i Zavoda za školstvo) i ukupno 38 mladih iz 6 srednjih škola (Srednja Medicinska, Gimnazija „Slobodan Škerović“, Gimnazija sa Cetinja, Građevinska škola, Mašinska škola, Hemijska škola).

Njihove sugestije integrisane su u predlog plana mjera i aktivnosti.

**Na lokalnom nivou,** organizovani su sastanci i prikupljeni predlozi predstavnika/ca lokalnih timova u Baru, Beranama i Podgorici, formiranih kroz ovaj projekat, a koje čine predstavnici škola (uprave ili psihološko pedagoške službe), savjeta roditelja, đačkih parlamenata, centara za socijalni rad, centara bezbjednosti, domova zdravlja, kao i lokanih uprava izuzev nikšićke koja je odbila ovakav vid saradnje.

Kolašin, Berane i Herceg Novi su odabrani za formiranje lokalnih timova na osnovu istraživanja koje je rađeno prošle godine, a koje je pokazalo da je u ovim opštinama najizraženije vršnjačko nasilje, sudeći po stavovima djece.

Nedostatak kadra i u psihološko-pedagodiškim službama škola i u savjetovalištima i centrima za mentalno zdravlje, i u centrima za socijalni rad i bezbjednosti uglavnom je prepoznat u sve četiri opštine.

Jedan od predloga na sastancima sa lokalnim timovima oformjenim u ovim opštinama bio je taj da se uspostavi bolja saradnja između osnovnih i srednjih škola u aktivnostima koje se tiču prevencije i djelovanja protiv vršnjačkog nasilja, kao i da se uspostavi sistem praćenja poput onog koji se koristi kod inkluzivnog obrazovanja.

Predlog koji se ponavljao na svim sastancima je da bi osim sa djecom, trebalo raditi i na edukaciji vaspitača i roditelja kao, na primjer, uz pomoć posebnih programa poput onog koji se već sprovodi u nekim JPU – **Roditeljstvo za cjeloživotno zdravlje**. Kao pozitivan primjer programa za rad sa učenicima u osnovnim i srednjim školama prepoznat je i program koji je nedavno počeo da se primjenjuje – **Moje vrijednosti i vrline**. Prosvjetni i stručni radnici koji su edukovani da ga sprovode, a prisustvovali su sastancima, objasnili su da djeca dobro prihvataju način rada na časovima odjeljenske zajednice, u okiru kojeg se najčešće i sprovodi ovaj program. Smatraju da je model prenošenja vrijednosti u cilju razvoja socijalnih i emocionalnih kompetencija djece prilagođen njihovim interesovanjima, i da jača vaspitnu ulogu škole.

Na sastancima je razgovarano i o sistemu odgovornosti, i svi su bili saglasni da trenutno nije odgovarajući odnosno da praktično ni ne postoji. Članovi lokalnih timova su se složili da nije samo jedna strana odgovorna već da je potrebno da svi zajedno djeluju kako bi se ovaj problem sveo na minimum, a da je potpuno jasno da vršnjačko nasilje nikada neće biti u potpunosti iskorijenjeno. Lokalni timovi su saglasni da se mora znati šta je čija obaveza, postupanje i odgovornost, kao i koje su posljedice nepostupanja.

Članovi timova su se saglasili da podršku treba pružiti kako djetetu koje trpi nasilje tako i onom koje je počinilac nasilja, što sada nije dovoljno dobro uređeno, a konstatovano je da škole nemaju previše mogućnosti za usmjeravanje djecu na terapeutski rad. Razgovarano je i o tome da bi djecu koja se ponašaju neprimjereno trebalo uključiti u posebno osmišljene aktivnosti koje se organizuju u školi, a ne sključivati ih, kako bi se ona osjećala korisnim i važnim. Konstatovano je da je značajan dio aktivnosti koje se sada osmišljavaju za đake u školama, usmjeren upravo na djecu sa primjerenim vladanjem i dobrim uspjehom.

U većini opština je ukazano na to da u centrima za socijalni rad uglavnom nema dovoljno zaposlenih i da oni imaju veliki obim posla iz drugih nadleženosti.

Predloženo je da škole, u izvještajima koje inače dostavljaju svake godine lokalnoj upravi, navode ubuduće i prisustnost vršnjačkog nasilja, što do sada nije bio slučaj, a kako bi i zatim i opštine mogle da osmisle načine djelovanja i podrške. Opština Berane, npr. ima samo jednog inspektora za rad sa maloljetnicima pa je na sastanku ukazano da bi taj broj morao biti povećan kao i da je neophodna edukacija službenika kada je u pitanju rad sa maloljetnicima. Članovi lokalnog tima u Beranama smatraju i da bi trebalo povećati nadležnost savjeta raditelja kako bi i oni mogli da se bave ovim pitanjem, a u cilju prevencije vršnjačkog nasilja.

# PREDLOG AKCIONOG PLANA

## Ciljevi

Obezbijediti sigurno i podsticajno okruženje za djecu i mlade, u kome se njeguje atmosfera saradnje, uvažavanja i konstruktivne komunikacije u svim vaspitno-obrazovnim ustanovama u Crnoj Gori.

## Specifični ciljevi

1. Podići nivo svijesti i osetljivosti djece i mladih, njihovih roditelja i svih zaposlenih u obrazovno-vaspitnim ustanovama za prepoznavanje vršnjačkog nasilja;
2. Kreirati i njegovati atmosferu saradnje i tolerancije, uvažavanja i konstruktivne komunikacije u kojoj se ne toleriše nasilje ni u kom obliku;
3. Unaprijediti znanja, vještine i stavove zaposlenih koje su neophodne za konstruktivno reagovanje na vršnjačko nasilje;
4. Obezbijediti pravovremenu i adekvatnu zaštitu djece i mladih od vršnjačkog nasilja.

## Mjere, aktivnosti i odgovorne institucije

Lista mjera i aktivnosti kreirana je sa namjerom da se nadležne institucije, kao i organizacije civilnog društva i roditelji, informišu, obavežu i podstaknu na djelovanje u ovom polju.

Kada govorimo o obrazovno-vaspitnim ustanovama, u Crnoj Gori se trenutno nalaze:

* 21 državna predškolska ustanova (2 u okviru obrazovnih centara, 1 u sklopu osnovne škole),
* 29 privatnih predškolskih ustanova (od kojih su 5 internacionalne),
* 162 državne osnovne škole (2 u okviru obrazovnih centara),
* 4 privatne internacionalne osnovne škole,
* 49 državnih, 1 državno-privatna i 3 privatne srednje škole (2 državne u okviru obrazovnih centara, 2 privatne su internacionalne),
* 13 državnih i 1 državno-privatna muzička škola (4 državne i 1 državno-privatna su ujedno i srednje škole),
* 2 državna obrazovna centra,
* 3 državna resursna centra i
* 10 učeničkih i studentskih domova (2 internata u okviru obrazovnih centara, 1 u sklopu osnovne škole, 1 unutar internacionalne škole).

Broj organizacija civilnog društva aktivnih u ovom polju trenutno nije dostupan, ali se može reći da obuvata sve organizacije koje u svom statutu i programu rada imaju za cilj prevenciju i smanjenje nasilja nad djecom i vršnjačkog nasilja, te unapređenje kvaliteta života djece i mladih, a u skladu sa međunarodnim i nacionalnim strateškim dokumentima koja su navedena u uvodom dijelu.

Tabela 1: Akcioni plan za prevenciju vršnjačkog nasilja

|  |  |  |  |  |
| --- | --- | --- | --- | --- |
| Mjera  | Aktivnost  | Pokazatelji uspjeha  | Odgovorna institucija/e | Vremenska dinamika |
| 1. Unaprijediti normativno-pravni okvir i nacionalnu koordinaciju odgovora na vršnjačko nasilje.
 | * 1. Oformiti međuresorno tijelo za praćenje uspješnosti sprovođenja ovog Akcionog plana i koordinisan odgovor na vršnjačko nasilje.
 | * Oformljeno tijelo i kreiran godišnji plan rada.
* Broj predstavnika/ca ministarstava uključenih u rad ovog tijela.
* Održano minimum 4 sastanka godišnje.
 | Ministarstvo prosvjete u saradnji sa Savjetom za prava djetetaMinistarstvo rada i socijalnog staranjaMinistasrtvo unutrašnjih poslovaMinistarstvo zdravljaPredstavnici NVO-a i međunarodnih organizacija | I mjesec realizacije ovog plana |
|  | * 1. Razviti standardnu metodologiju za izvještavanje o aktivnostima na prevenciji i konstruktivnom reagovanju na vršnjačko nasilje. Implementirati modul za evidenciju rada pedagoško-psiholoških službi u sve obrazovno-vaspitne ustanove u cilju redovnog praćenja i analiza.
 | * Kreirani obrasci (skale, ankete, formulari) za praćenje i evidentiranje slučajeva vršnjačkog nasilja na nivou odjeljenja
* Sve škole izvještavaju i postoji nacionalni izvještaj.
* Broj prijavljenih i broj uspješno riješenih slučajeva i neriješenih u rotekloj školskoj godini.
* Kreiran formular u MEIS aplikaciji za evidentiranje vršnjačkog nasilja
* Implementiram modul za za evidenciju rada pedagoško-psiholoških službi u sve obrazovno-vaspitne ustanove u cilju redovnog praćenja i analiza.
* Umrežen sistem informisanja relevantnih institucija (CSR, MP, MZ, MUP).
 | Ministarstvo prosvjete u saradnji sa Savjetom za prava djetetaMinistarstvo rada i socijalnog staranjaMinistarstvo unutrašnjih poslovaNVO, u saradnji sa međunarodnim organizacijama. | VI mjesecrealizacije ovog plana  |
|  | * 1. Organizovati godišnje sastanke sa direktorima/kama obrazovno-vaspitnih ustanova na temu sigurnog okruženja za učenje i razvoj djece i mladih.
 | * Održan minimum jedan godišnji sastanak na početku školske godine
* Broj škola koje imaju plan za prevenciju i djelovanje.
* Broj škola koje imaju formiran i aktivan Tim za zaštitu djece od nasilja.
* Broj zaposlenih obučenih za prevenciju i djelovanje.
 | Ministarstvo prosvjete u saradnji sa Unijom direktora škola Crne Gore i predstavnicima/cama predškolskih ustanova i Savjetom za prava djeteta. | Jednom godišnje |
|  | * 1. Kreirati različite aktivnosti u svrhe promocije nenasilja i tolerancije u školskom okruženju.
 | * Izrađen priručnik koji za fokus ima promociju nenasilja i tolerancije, kreativne metode (predstave, filmovi, reklame, stripovi, posteri...) za organizovanje aktivnosti koje mogu njegovati atmosferu saradnje i tolerancije, uvažavanja i konstruktivne komunikacije u školskom okruženju.
 | Međuresorno tijelo za praćenje uspješnosti sprovođenja ovog Akcionog plana i koordinisan odgovor na vršnjačko nasilje uz pomoć i saradnju eksperta.  | XI mjesec  |
|  | * 1. Uspostaviti priznanje/sertifikat za najbolje školsko okruženje i godišnju nagradu za „Najbolju školu u oblasti saradnje i tolerancije“.
 | * Kreirani kriterijumi i procedura za dodjeljivanje priznanja/sertifikata za najbolje školsko okruženje.
* Broj prijavljenih škola na godišnjem nivou.
* Broj škola kojima je ovo priznanje dodijeljeno.
* Sprovedena promocija škola ili tehnika i metodologija kojom su uspješno prevaziđeni neki slučajevi pojave vršnjačkog nasilja i promocija pozitivnih vrijednosti učenika/ca.
 | Međuresorno tijelo za praćenje uspješnosti sprovođenja ovog Akcionog plana i koordinisan odgovor na vršnjačko nasilje u saradnji sa Ministarstvoim prosvjete i Savjetom za prava djeteta. | Jednom godišnje |
|  | 1.6. Unaprijediti sprovođenje postojećih zakonskih mjera i uvesti nove u dijelu odgovornosti za:- obrazovno-vaspitne ustanove i zaposlene u njima, zaposlene u Centrima za socijalni rad i druge profesionalce kojima je u opisu posla zaštita djeteta koji su u saznanju da se dešava nasilje a ne reaguju adekvatno.- roditelje nasilnog učenika/ce koji odbiju saradnju nadležne institucije/profesionalca/ke u njoj zaposlene;- djecu – u dijelu definisanja vaspitnih mjera.  | * Izmijenjen zakonski okvir (Opšti zakon o obrazovanju i vaspitanju) u dijelu definisanja vršnjačkog nasilja i odgovornost.
 | Ministarstvo prosvjete u saradnji sa Ministarstvom pravde, Ministarstvom unutrašnjih poslovaMinistarstvo rada i socijalnog staranjaPredstavnicima NVO-a i međunarodnih organizacija | Kraj prve godine   |
|  | * 1. Obezbijediti da svaka obrazovno vaspitna ustanova ima psihologa i pedagoga.
 | * % škola i predškolskih ustanova koje imaju ove stručne radnike/ce. Izmjena zakonske regulative.
 | Ministarstvo prosvjete | IV i V mjesecrealizacije ovog plana |
| 1. Jačanje obrazovno vaspitnih ustanova za prevenciju i djelovanje u situacijama vršnjačkong nasilja.
 | 2.1 Izraditi Pravilnik o postupanju u slučajevima vršnjačkog nasilja u crnogorskim školama i predškolskim ustanovama i ažurirati Uputstvo „Podjela odgovornosti i postupanje u cilju prevencije i u slučajevima pojave nasilja“.  | * Izrađen pravilnik
* Ažurirano upustvo
* Informisano rukovodstvo u obrazovno vaspitnim ustanovama.
 | Ministarstvo prosvjete, Zavod za školstvo. | IV i V mjesec realizacije ovog plana |
|  | 2.2. Upoznati sve škole i predškolske ustanove da se navedeni Pravilnik i Uputstvo dosljedno primjenjuju u praksi i timski rješavaju postojeće probleme. | * Obaviještene sve škole i predškolske ustanove
 | Zavod za školstvo i Ministarstvo prosvjete | VI mjesec |
| 1. Unaprijediti znanja i vještine zasposlenih u vaspitno obrazovnim ustanovama za nenasilno rješavanje konflikata i asertivnu komunikaciju, sa ciljem da oni budu uzori (role modeli).
 | 3.1. Organizovati obaveznu obuku za sve zaposlene u obrazovno-vaspitnim institucijama na temu komunikacije i nenasilnog rješavanja konflikata, kako bi i sami bili uzori djeci i mladima. | * Sprovedene minimum 3 obuke godišnje.
* Obučeno minimum 120 osoba.
 | Ministarstvo prosvjete u partnerstvu sa Zavodom za školstvom, oranizacijama civilnog društva. | Na godišnjem nivou |
|  | 3.2. Organizovati obuku za nastavnike/ce informatike i srodnih disciplina na temu internet-nasilja i zaštite ljudskih i dječijih prava na internetu, kako bi oni u svojim ustanovama mogli multiplicirati ovo znanje i biti resursne osobe. | * Sprovedene minimum 2 obuke godišnje.
* Obučeno minimum 40 osoba.
 | Ministarstvo prosvjete u partnerstvu sa Zavodom za školstvom, oranizacijama civilnog društva | Na godišnjem nivou |
|  | 3.3. Organizovati obuke za zaposlene u vaspitno obrazovnim institucijama na temu korištenja interneta i društvenih mreža za promociju vrijednosti i vrlina kao i preveciju ugrožavanja privatnosti i širenja govora mržnje. | * Sprovedene minimum 3 obuke godišnje.
* Obučeno minimum 90 osoba.
 | Ministarstvo prosvjete u partnerstvu sa Zavodom za školstvo, oranizacijama civilnog društva.*Napomena: Važno je da obuke rade oni koji svakodnevno rade sa djecom i mladima.* | Na godišnjem nivou |
| 1. Uključivanje roditelja kao partnera u procesu kreiranja podsticajnog okruženja za razvoj i obrazovanje mladih.
 | 4.1. Organizovanje kampanje za roditelje za prepoznavanje ovog problemai informisanje o postojećoj mreži podrške za dijete i njih.   | * Materijal sadrži predloge rada i aktivnosti.
* Organizovane informativne emisije.
 | Ministarstvo prosvjete u partnerstvu sa udruženjem Roditelji, udruženjima psihologa, pedagoga, socijalnih radnika,Ministarstvo unutrašnjih poslovaMinistarstvo rada i socijalnog staranjaPredstavnici NVO-a i međunarodnih organizacija Uz podršku nacionalnog javnog servisa i drugih medija. | Na početku školske godine  |
|  | 4.2. Formiranje Klubova roditelja, djece i nastavnika u školama, koji bi osmišljavali i sprovodili zajedničke aktivnosti u oblasti zaštite od vršnjačkog nasilja. | * Kreiran informativni materijal kao podrška osnivanju i radu Klubova roditelja, djece i nastavnika, na temu prepoznavanja nasilnog ponašanja kod djece.
* Oformljeni klubovi u deset obrazovnih ustnova
 | Uprave škola u saradnji sa NVO Roditelji  | Prva godina  |
| 1. Obezbijediti podršku djeci žrtvama vršnjačkog nasilja i djeci koja su počinioci vršnjačkog nasilja u školi i školskom okruženju.
 | * 1. Rasteretiti birokratije psihološko-pedagoške službe kako bi mogle što više raditi direktno sa djecom.
 | * Broj djece koja su bila na savjetovanju kod psihološko-pedagoške službe.
 | Ministarstvo prosvjete i direktori obrazovno-vaspitnih ustanova, NVO Roditelji, Udruženje psihologa. | Kontinuirano  |
|  | * 1. U saradnji sa NVO Roditelji i drugim organizacijama koje sprovode program Roditeljstvo Za cjeloživotno zdravlje početi sprovođenje programa u vaspitno-obrazovnim ustanovama.
 | * Broj roditelja koji su učestvovalu u programu Roditeljstvo za cjeloživotno zdravlje.
 | NVO Roditelji i nvo i institucije koje sprovode program Roditeljstvo za cjeloživotno zdravlje | Kontinuirano |
|  | * 1. Podržavati rad postojećih i kreirati nova savjetovališta za djecu, mlade i porodicu na lokalnom nivou, kako bi se pružila adekvatna podrška djeci i mladima koji su bili žrtve verbanog, fizičkog ili internet nasilja od strane vršnjaka/inja, ili isto počinili.
 | * Broj opština koje imaju savjetovališta i obučen kadar za rad sa djecom i mladima koji su bili žrtve verbanog, fizičkog ili internet nasilja od strane vršnjaka/inja, ili isto počinili.
 | Ministarstvo zdravlja, domovi zdravlja u saradnji sa timom psihoterapeuta i sličnih strukovnih udruženja (udruženjima psihologa, pedagoga i sl.). | Kontinuirano  |
| 1. Angažovanje postojećih resursa u obrazovno-vaspitnim ustanovama za stvaranje bezbjednog i podsticajnog okruženja
 | * 1. Uspostavljanje koordinatora/ke na nivou vaspitno obrazovne ustanove koji će pomagati ostalim zaposlenima u školi da blagovremeno reaguju na vršnnjačko nasilje i sarađivati sa ostalim zainteresovanim stranama.
 | * Broj i vrsta aktivnosti na temu reagovanja na vršnjačko nasilje tokom jedne godine.
 | Direktori obrazovno-vaspitnih ustanova | Na početku svake školske godine |
|  | * 1. Formirati vršnjačke timove za prevenciju vršnjačkog nasilja u školama
 | * 4 obuke za vršnjačke edukatore
* % škola koje imaju ovu strukturu
* % odjeljenja koja imaju vršnjačke timove za prevenciju nasilja
 | Direktori obrazovno-vaspitnih ustanova, Razredne starješine, učiteljice/učitelji, omladinske organizacije. | Formiranje timova i obuke na početku svake školske godine.Analiza rada na kraju školske godine.  |
|  | * 1. Unaprijediti bezbjednost prostora u kojem borave učenici unutar obrazovno-vaspitne ustanove i u njenom neposrednom okruženju.
 | * % škola sa uređenim i ograđenim školskim dvorištem.
* % škola koje imaju dodatni prostor za boravak djece i mladih (školski omladinski klub ili sl)
 | Direktori obrazovno-vaspitnih ustanova, opštine, Predstavnici NVO-a | Prije početka školske godine i tokom rada, u saradnji sa učenicima/ama  |
|  | * 1. Sprovođenje program za razvoj socijalnih i emocionalnih vještina djece, koji uključuje vještine kao što su empatija, tolerancija, timski rad, samokontrola, itd.
 | * % ustanova koje sprovode ovakve programe
* Broj djece i mladih koja su pohađala ove programe.
* Broj djece koja su iskusila vršnjačko nasilje VN (žrtve, počinioci, posmatrači) koji su pohađali ove programe
* Promovisanje programa „Moje vrijednosti i vrline“ i „Učiti kako živjeti zajedno“
 | Obrazovno vaspitne ustanove. U saradnji sa predstavnicima organizacija civilnog društva, akademske zajednice, tim psihotarapeuta | Kontinuirano |
|  | * 1. Podrška vršnjačke edukacije na ovu temu, na nivou škole.
 | * Broj radionica, grupnih diskusija i sl aktivnosti koje vode vršnjački edukatori/ce-učenici/e koje ostali doživljavaju kao uticajne i koji posjeduju kvalitetne socijalne i emocionalne vještine.
* Broj edukovane djece za vršnjačke savjetnike.
 | Obrazovno vaspitne ustanove u saradnji sa PP službom, predstavnicima organizacija civilnog društva, akademske zajednice. | Kontinuirano |
| 1. Jačati saradnju sa organizacijama civilnog društva i akademskom zajednicom u oblasti kreiranja društva nenasilja i tolerancije i prevencije i reagovanja na vršnjačko nasilje
 | 7.1. Podržavati sprovođenje redovnih istraživanja na temu vršnjačkog nasilja (ispitivanje pojavnih oblika vršnjačkog nasilja i odgovora djece i odraslih na vršnjačko nasilje u školi)  | * Finansirano minimum dva projekta na godišnjem nivou sa ciljem istraživanja ove teme na nacionalnom nivou.
* Rezultati istraživanja objavljeni na internetu i dostavljeni svim obrazovno-vaspitnim ustanovama.
 | Zavod za školstvo u saradnji sa predstavnicima organizacija civilnog društva, istraživačima/cama i predstavnicima/cama akademske zajednice | Kontinuirano  |
|  | 7.2. Podržati kreiranje i rad bezbjednih mehanizma za prijavljivanje vršnjačkog nasilja: telefon za djecu i mlade ili E-savjetovanje koje je nezavisno od škole i bilo koje institucije. | * Broj poziva na telefon za prijavljivanje.
* Broj zaposlenih
* Broj slučajeva prijavljenog nasilja
* Broj i vrsta postojećih E-savjetovališta (vršnjačko nasilje, rodno-zasnovano vršnjačko nasilje, ženski bulling ili sl).
 | Ministarstvo prosvjete u saradnji sa predstavnicima organizacija civilnog društva, istraživačima/cama i predstavnicima/cama akademske zajedniceMinistarstvo zdravlja, Ministarstvo unutrašnjih poslova | Kontinuirano  |
|  | 4.3. Podržati razvoj inovativnih programa i projekata na temu senzibilisanja djece i mladih, roditelja i zaposlenih u obazovno vaspitnim ustanovama za prepoznavanje vršnjačkog nasilja i pravovremeno reagovanje. | * Broj podržanih programa i projekata.
* Broj obuhvaćene djece, mladih i roditelja ovim programima.
 | Ministarstvo prosvjete u saradnji sa predstavnicima organizacija civilnog društva, istraživačima/cama i predstavnicima/cama akademske zajednice | Kontinuirano  |
|  |  |  |  |  |
| 1. Unaprijediti saradnjuju svih aktera na lokalnom nivou.
 | 8.1. Formirati Lokalne timove koji će pratiti rad na prevenciji i borbi protiv vršnjačkog nasilja. | * Broj lokalnih samouprava koje imaju aktivne Lokalne timove.
* Broj godišnjih sastanaka Lokalnih timova i broj i vrsta aktivnosti koje su sproveli.
 | Lokalne samouprave u saradnji sa nadležnim institucijama i NVO. | Kontinuirano  |
|  | 8.2. Kreirati lokalne planove za prevenciju i borbu protiv vršnjačkog nasilja. | * Broj lokalnih samouprava koje imaju usvojene loklane planove.
* Procenat uspješnosti sprovođenja predviđenih aktivnosti iz lokalnih planova
 | Lokalne samouprave u saradnji sa nadležnim institucijama i NVO. | Kontinuirano |

1. *INSPIRE: Seven strategies for Ending Violence Against Children*, 2016, Svjetska zdravstvena organizacija: više informacija dosupno na: <http://www.who.int/violence_injury_prevention/violence/inspire/en/> ; [↑](#footnote-ref-1)
2. Strategija o pravima djeteta, Savjet Evrope: (2016-2021), više informacija dostupno na: <https://edoc.coe.int/en/children-s-rights/7207-council-of-europe-strategy-for-the-rights-of-the-child-2016-2021.html> [↑](#footnote-ref-2)
3. Ustav Crne Gore, dostupan na: <http://www.skupstina.me/images/dokumenti/ustav-crne-gore.pdf> [↑](#footnote-ref-3)
4. Porodični zakon, dostupan na: <https://sudovi.me/podaci/osul/informacije/info_doc/836.pdf> [↑](#footnote-ref-4)
5. Opšti Zakon o obrazovanju i vaspitanju, dostupan na: <http://www.mps.gov.me/biblioteka/zakoni> [↑](#footnote-ref-5)
6. *Zakon o zabrani diskriminacije*, dostupan na [www.sluzbenilist.me](http://www.sluzbenilist.me) [↑](#footnote-ref-6)
7. *Zakon o zaštiti od nasilja u porodici*, dostupan na: <http://media.cgo-cce.org/2013/06/18-Zakon-o-zastiti-od-nasilja-u-porodici.pdf> [↑](#footnote-ref-7)
8. *Zakon o socijalnoj i dječijoj zaštiti*, dostupan na [www.sluzbenilist.me](http://www.sluzbenilist.me) [↑](#footnote-ref-8)
9. *Zakon o postupanju sa maloljetnicima u krivičnom postupk,* dostupan na: [www.sluzbenilist.me](http://www.sluzbenilist.me) ; [↑](#footnote-ref-9)
10. Zakon o naknadi štete žrtvama krivičnog djela nasilja ("Sl. list CG", br. 35/2015) dostupan na: <https://www.paragraf.me/propisi-crnegore/zakon_o_naknadi_stete_zrtvama_krivicnih_djela_nasilja.html> [↑](#footnote-ref-10)
11. *Ustav Crne Gore*, dostupan na: <http://www.skupstina.me/images/dokumenti/ustav-crne-gore.pdf> [↑](#footnote-ref-11)
12. *Porodični zakon*, dostupan na: <https://sudovi.me/podaci/osul/informacije/info_doc/836.pdf> [↑](#footnote-ref-12)
13. *Opšti Zakon o obrazovanju i vaspitanju*, dostupan na: <http://www.mps.gov.me/biblioteka/zakoni> [↑](#footnote-ref-13)
14. *Zakon o zabrani diskriminacije*, dostupan na [www.sluzbenilist.me](http://www.sluzbenilist.me) ; [↑](#footnote-ref-14)
15. *Zakon o zaštiti od nasilja u porodici*, dostupan na: <http://media.cgo-cce.org/2013/06/18-Zakon-o-zastiti-od-nasilja-u-porodici.pdf> ; [↑](#footnote-ref-15)
16. *Zakon o socijalnoj i dječijoj zaštiti*, dostupan na [www.sluzbenilist.me](http://www.sluzbenilist.me) ; [↑](#footnote-ref-16)
17. *Zakon o postupanju sa maloljetnicima u krivičnom postupk,* dostupan na: [www.sluzbenilist.me](http://www.sluzbenilist.me) ; [↑](#footnote-ref-17)
18. Zakon o naknadi štete žrtvama krivičnog djela nasilja ("Sl. list CG", br. 35/2015) dostupan na: <https://www.paragraf.me/propisi-crnegore/zakon_o_naknadi_stete_zrtvama_krivicnih_djela_nasilja.html> [↑](#footnote-ref-18)
19. Strategija za prevenciju i zaštitu djece od nasilja sa akcionim planom 2017-2021. dostupna na <http://www.minradiss.gov.me/biblioteka?query=Strategija&sortDirection=desc> ; [↑](#footnote-ref-19)
20. „*Standardi kompetencija za nastavnike i direktora“* Zavod za školstvo, decembar 2016.godine *dostupan na:* [*http://www.zzs.gov.me/ResourceManager/FileDownload.aspx?rId=262286&rType=2*](http://www.zzs.gov.me/ResourceManager/FileDownload.aspx?rId=262286&rType=2) *;* [↑](#footnote-ref-20)
21. Upustvo školama *„Podjela odgovornosti i postupanje u cilju prevencije i u slučajevima pojave nasilja“* , Ministarstvo prosvjete (2015) dostupno na [www.mpin.gov.me/ResourceManager/FileDownload.aspx?rId=221720&rType=2](http://www.mpin.gov.me/ResourceManager/FileDownload.aspx?rId=221720&rType=2) ; [↑](#footnote-ref-21)
22. *Pravilnik o bitnim uslovima za pružanje i korišćenje, normativima i minimalnim standardima savjetodavno-terapijskih i socijalno-edukativnih usluga* dostupan na: <http://www.csrcg.me/images/Dokumenti/Pravilnici/Usluge%20socijalne%20i%20djacje%20zastite/Pravilnik%20o%20STiSE.pdf> [↑](#footnote-ref-22)
23. Preuzeto sa <http://www.csrcg.me/index.php/najcesca-pitanja-i-odgovori> ; [↑](#footnote-ref-23)